Tisztelt Uram!

Levelemet a Csongor és Tünde című művem kapcsán írom, mivel nagy örömömre szolgálna, ha bemutatójára a Nemzeti Színházban kerülne sor. A színház megannyi, figyelmemet megragadó darabot állított színpadra, melyek között most a fent említett mesedrámám felújított, a jelenkor ízlésére formált változata is helyet kaphatna.

Úgy vélem, a darab számos olyan, ma is aktuális kérdést vet fel, mellyel a magyaroknak, kiváltképp a fiataloknak szembe kell nézniük. Szereplőim hozzájuk hasonlóan útjuk során alakítják ki életfelfogásukat, miközben az azt próbára tevő események sodrásában kell helyt állniuk.

A boldogság megtalálásának mindenki életében kiemelt fontossága van. A darab a hatalom, a pénz vagy a tudás általi kiteljesedéssel szembeállítja a szeretetet, mint mindenek felett álló, örök érvényű erőt. A boldogság megtalálását megakadályozó események, személyek is ismerősek lehetnek. Az ártó, gonosz erők itt is megjelennek: a nézők saját életük szereplőit láthatják viszont az ördögfiakban, a boszorkányban, de magukra ismerhetnek a főszereplőben, Csongorban is. A darab reményt adhat nekik, hogy bármilyen nehéz legyen is az út, megéri küzdeni, hiszen a célba érés mindenért kárpótol.

Csongor egy kalandvágyó, az életben helyét kereső ifjú, aki a tündérek világában találja meg a szerelmét. A boldogságért, Tündéért áldozatokat kell hoznia. Szerepére fiatal, jó kiállású színészt javaslok, aki hitelesen, őszinte beleéléssel tudja alakítani ezt a karaktertípust. Csongor tündér szerelme, Tünde aranyhajú nemes kisasszonyból tündérségéről való lemondásával érik nővé a cselekmény előrehaladtával, így egy fiatal színésznőt képzelek el a szerepre.

A mű aktualizálását több szempontból is fontosnak tartom. Egyfelől, minden fiatal szeretné megismerni magát, tisztában lenni a saját értékeivel és önállóan döntéseket hozni. A színpadon egy régi mesét bemutató szereplőgárda helyett a saját életükből visszaköszönő alakokat kell látniuk. A darabnak róluk kell szólnia ahhoz, hogy megszólítsa és elgondolkoztassa őket. Csongor, királyfi helyett lehet egy boldogságot eddig sehol nem találó tizenéves, akinek Tünde megismerésével egy csapásra megváltozik az élete. Ruhái a mai divat elegáns, visszafogott formáját tükrözhetnék. Tünde egy jómódú, romantikus lány, aki naivából lesz önfeláldozó felnőtt. A tündérlét korunkban jelezhet egyfajta érinthetetlenséget, amit a lány magas rangja, vagy valamilyen szigorú szabályokkal korlátozott társadalmi csoporthoz tartozása szimbolizálhat.

A rosszindulatú karakterek mai köntösbe bújtatása is izgalmas lehetőségeket rejthet magában. Így válhat Mirigy boszorkányból gonosz kerítőnő, aki a saját sikertelenségét és keserűségét akarja beszivárogtatni mások életébe. Az ördögfiak a belső rosszal való küzdelmünk jelképeként ármánykodó ügynökök vagy utcagyerekek lehetnének, akik mindent megtesznek a főhős akadályozása érdekében. Balga és Ilma, a főszereplő szerelmesek ellentéteként egy kevésbé jómódú, kenyerüket kétkezi munkával kereső pár lehetnének, akik valóságérzetükkel és gyakorlatiasságukkal kerülhetnének közel a nézőkhöz. Ledér lezüllött, prostitúcióra kényszerített fiatal lány, akit az anyja, Mirigy mások boldogságának elrontására használ.

A hármas útnál Csongorra váró Kalmár, Fejedelem és Tudós az ember életcéljainak, vágyainak megtestesítőjeként karaktereiket erősen kihangsúlyozó öltözékben jelenhetnének meg. A Kalmár díszes ruhában, ujjain gyűrűkkel az ember pénz által szerzett boldogságát jelképezné. A Fejedelem érdemrendekkel és katonai egyenruhában az országok és emberek fölötti hatalommal kecsegtetné Csongort, míg a Tudós hosszú, fehér köpenyben a világ titkainak kifürkészésével próbálná megnyerni magának az útját kereső főhőst.

Minthogy modern előadásról beszélünk, érdemes lenne a tradicionális díszletkoncepciót elhagyva modernebb eszközökhöz nyúlni. Használhatnának üres falakat, mint díszletelemeket, amelyekre kivetítik az adott helyszíneket, melyeket aztán a szereplők lelkiállapotától, lelkükben zajló változásoktól függően változtatnánk. Ezzel érzékeltethetnénk Tündérország és a nyers valóság közötti átmenetet, ezzel megkönnyítve a díszlettervezést a sok színpadképre való tekintettel. A zenének fontos szerepe van a fiatalok életében, így a darabban megjelenhetne aláfestésként egyes jelenetekben, fokozhatná a darab drámaiságát.

Remélem, ötleteim építő jelleggel hatnak majd az előadás esetleges színpadra vitelére. Kérem, fontolja meg kérésemet!

Tisztelettel és köszönettel

Vörösmarty Mihály